रोग पत्ता नलाग्दै ५ वर्षमुनिका ५० प्रतिशत बालबालिकाको ज्यान जाने गरेको भेरी अञ्चल अस्पताल नेपालगन्जका फिजिसियन डा. राजन पाण्डे बताउँछन् । उक्त रोग पुस्तान्तरण हुँदै गएकाले समस्या बल्झेको उनको भनाइ छ । १५ देखि २५ वर्ष र ६० वर्षका वृद्धवृद्धामा समेत सिकलसेल पाइएको छ । यो रोग लागे पनि लक्षण अन्तिम चरणमा मात्र देखिने भएकाले अरूभन्दा खतरा मानिन्छ । रोगको लक्षण नदेखिँदै बिहेबारी भई बच्चासमेत जन्मिसक्ने भएकाले नयाँ पिढीमा सर्दर्ै गएको डा. पाण्डेले बताए । स्वास्थ्य अनुसन्धान परिषद्सँग मिलेर त्रिभुवन विश्वविद्यालय ट्रफ अनुसन्धान प्रयोगशालाले हालै गरेको अनुसन्धानपछि समयमै सवधानी नअपनाए मुलुकले ठूलो क्षति बेहोर्नुपर्ने चेतावनी दिएको छ । पश्चिम नेपालका अविवाहित थारू महिलाको डीएनए परीक्षण गर्दा १८ प्रतिशतमा सिकलसेल हेटेरोजाइगोस ट्रेट भेटिएको र ०६८ को थारू समुदायको जनसंख्याका आधारमा ३ लाख बढी व्यक्तिमा सिकलसेलका संकेत पाइएको अनुसन्धानले देखाएको छ ।
